Dal I secul A.C. no si àn segns di insediaments impuartants a Mosse. Al è probabil che il teritori, tant che al fo fat cul vicin paîs di Lucinîs, al sedi stât colonizât a insediaments sparniçâts. Un sgjâf dal 1968 daspò di altris ritrovaments te localitât Torondel -cuel a nord-ovest de Valisela- al puartè ae lûs i rescj di 65 sepulturis. Sul imprin si crodevin de epoche longobarde, ma podopo a son stadis atribuidis a popolazions preesistentis. Tra lis robis cjatadis a jerin ricjins a forme di lune, un pugnâl in fier, anei in bronç, braçâi doprâts dai soldâts romans clamâts armillae, une fuibe smaltade e creps varis.